Մեքենայի հիդրոհաղորդակ

Հիդրոհաղորդակ մեքենայի, էներգիայի աղբյուրի և այդ էներգիան հեղուկի միջոցով փոխակերպելու ու դեպի գործարկվող մեքենան փոխադրելու սարքավորման համախումբ։ Որպես էներգիայի աղբյուր օգտագործում են էլեկտրական կամ ջերմային շարժիչներ, ճնշման տակ գտնվող հեղուկ և այլն։ Կախված հիդրավլիկական փոխանցման տեսակից հիդրոհաղորդակները լինում են. 
 հիդրոստատիկական (ծավալային)
 հիդրոդինամիկական
 խառը

Ծավալային հիդրոհաղորդակ
Ծավալային հիդրոհաղորդակը թույլ է տալիս կամայական բեռնավորման դեպքում, մեծ ճշգրտությամբ պահպանել կամ փոփոխել մեքենայի արագությունը, ճիշտ վերարտադրել պտտական կամ ետադարձ-համընթաց շարժման տրված ռեժիմները։ Առավելապես կիրառվում է մետաղահատ հաստոցներում, մամլիչներում, թռչող ապարատների, նավերի, ծանր ավտոմոբիլների կառավարման համակարգերում, ջերմային շարժիչների, հիդրոտուրբինների ավտոմատ կառավարման և կարգավորման համակարգերում։

Դինամիկական հիդրոհաղորդակ
Դինամիկական հիդրոհաղորդակը հնարավորություն է ընձեռում իրականացնել միայն պտտական շարժում։ Կիրառում են նավերում՝ պտուտակների հաղորդակի ինչպես նաև ստացիոնար տեղակայանքներում՝ ՋԷԿ-երի սնման պոմպերի օդափոխիչների հաղորդակի համար և այլն։

Խառը հիդրոհաղորդակ
Խառը հիդրոհաղորդակի օրինակ է դրոշմման մամլիչների առանձին կոնստրուկցիաների հաղորդակը, որտեղ էներգիան էլեկտրաշարժիչից վերցվում է կենտրոնախույս պոմպով, որը հեղուկը մատուցում է հիդրավլիկական գլանին, վերջինս էլ շարժման մեջ է դնում մամլիչի աշխատանքային գործիքը։ 

Հիդրավլիկա